K100 | Ísland vaknar | mbl | 19.12.2019 | 15:51 Leitar að stórum , mjúkum karlmanni Uppistandarinn Hildur Birna Gunnarsdóttir er búin að vera einhleyp í 20 ár . „ Ég er búin að vera að leita svolítið að maka en hef ekki ennþá fundið neinn . Ég skil ekkert í þessu , bráðhuggulega konan sem ég er , “ sagði Hildur Birna í hressu spjalli við þáttastjórnendur morgunþáttarins Ísland vaknar á K100 í morgun . „ Ég er búin að sækja öll námskeið sem hægt er að sækja og er nú að spá í að gerast vegan af því ég hef heyrt að það gerist oft margt hjá einhleypum í rútuferðum austur fyrir fjall í vegan ferðum , “ segir Hildur . Hún skellti sér í meðferð á Vog á dögunum , þótt ekkert væri að henni nema karlmannsleysi að hennar sögn . „ Á Vogi eru oft karlmenn sem eru á milli sambanda en það gekk ekki neitt hjá mér þar . “ Hildur Birna er með ákveðnar kröfur þegar kemur að draumaprinsinum . „ Hann má ekki fara frá mér . Það er frumskilyrði . Mér finnst frekar leiðinlegt þegar þeir láta sig hverfa . Ég er að að leita að stórum , mjúkum karlmanni sem er heiðarlegur og góður og stendur í lappirnar , “ segir Hildur og tekur skýrt fram að hæð sé mjög mikilvæg . Má ekki vera lítill „ Draumaprinsinn má ekki vera lítill karl . Það er vandamál með svona hávaxnar konur eins og mig að eiga lítinn karl því hann verður að vera góður að spúna . Litlir karlar eru svo óþægilegir í því . Þetta er mjög vandmeðfarið , “ sagði Hildur Birna í spjallinu þar sem einnig var komið inn á Tinder menninguna og bingó í Keiluhöllunni , svo nokkuð sé nefnt . Viðtalið í heild má sjá og heyra í spilaranum hér fyrir neðan .